الاب هنرى عيروط (1907- 1969 ) بيعتبر واحد من اول الرواد اللى اهتموا بتنمية القريه المصريه ؛ اتولد فى 20 مايو1907 من عيله من اصل سورى نزحت لمصر سنة 1818 ؛ و كان ابوه حبيب عيروط بيشتغل مهندس معماري فاهتم بتعليمه و تثقفيه افضل تعليم كان متاح اياميها؛ فدخل مدرسة العيله المقدسه للآباء اليسوعيين (الجزويت) فى الفجاله ؛ وبعدها سافر على فرنسا لدراسة علم السوسيولوجيا فى جامعة ليون لغاية ماأخد درجة الدكتوريه وكانت فى موضوع "أخلاق الفلاح وعاداته" ؛ ودى اترجمت للعربى بعنوان " الفلاحون " و ده كان سنة 1938 ؛ وبعدها اترسم كاهن على طريقة الرهبنه اليسوعيه فى نفس السنة . سنة 1941 اتعين مدير للجمعيه الكاتولوكيه للمدارس المصريه ؛ وبعدها اتولى رياسة دير الآباء اليسوعيين فى المنيا ومدرسة الدير فى الفترة من 1957 ل1959 )، وبعدها رجع للقاهرة و اتعين مدير مدرسة العيلة المقدسة للآباء اليسوعيين الجديده (الجزويت) فى الفترة من 1962 ل 1968 ) . سافر بعدها على الولايات المتحده الامريكيه عشان يلقى محاضرات فى معهد دراسات الشرق الأوسط و الأدني فى جامعة كولومبيا .